**Սոֆի Ֆրեմիե** (**Ռյուդ**) (ֆր.՝ Sophie Fremiet, հունիսի 16, 1797(1797-06-16), Դիժոն - դեկտեմբերի 4, 1867(1867-12-04)[…], Փարիզ), ֆրանսիացի դիմանկարային նկարչուհի, քանդակագործ Ֆրանսուա Ռյուդի կինը։

Կենսագրություն
--------------

Սոֆի Ֆրեմիեն ծնվել է 1797 թվականին Դիժոնում։ Մորական կողմից պապը եղել է Լուի-Գաբրիել Մոնյեն՝ Դիժոնի կերպարվեստի թանգարանի առաջին պահապանը։ Հայրը՝ Լուի Ֆրեմիեն ևս հետաքրքրված է եղել արվեստով, մտերիմ է եղել ինտելեկտուալ և արվեստագետների շրջանակին։ Նա աջակցել է երիտասարդ քանդակագործ Ֆրանսուա Ռյուդին, օգնել նրան նյութապես և հաճախ հրավիրել իրենց տուն։ Գեղանկարչության առաջին դասերը Սոֆին ստացել է Անատոլ Դևոժից՝ նկարիչ Ֆրանսուա Դևոժի որդուց, որի հետ մտերիմ է եղել իր պապը։ Ինքն Անատոլը եղել է Ժակ Լուի Դավիդի աշակերտը և Դիժոնի գեղարվեստի դպրոցի հիմնադիրը։

Բուրբոնների վերականգնման տարիներին Սոֆիի հայրը, լինելով մոլի բոնապարտական, ստիպված է եղել լքել Ֆրանսիան։ Նա հանգրվանել է Բրյուսելում, որտեղ էլ նրան ուղեկցել է հովանավորյալ Ֆրանսուա Ռյուդը։ Սոֆին Բրյուսելում ընդունվել է Դավիդի մոտ աշակերտելու, որը ևս այդ ժամանակ աքսորման մեջ էր գտնվում։ Ուսուցիչը բարձր է գնահատել Սոֆիի տաղանդը և նրան վստահել իրականացնելու իր աշխատանքների կրկնօրինակները։ Սոֆին նաև մասնակցություն է ունեցել է Բրյուսելում և Անտվերպենում ցուցահանդեսների։ 1818 թվականին Սոֆին Բրյուսելի սալոնում ներկայացրել է երկու դիմանկար. առաջին իրական հաջողությունը նրան 1820 թվականին բերել է «Հիասքանչ Անտիա» նկարը։

1821 թվականին Սոֆի Ֆրեմիեն ամուսնացել է Ֆրանսուա Ռյուդի հետ։ 1822 թվականին ծնվել է նրանց որդի Ամեդեուսը (մահացել է 1830 թվականին Փարիզում)։ Բրյուսելում Սոֆին ստեղծել է դիմանկարներ, դիցաբանական տեսարաններ և կրոնական բովանդակությամբ նկարներ։ Նա նաև ստացել է պատվերներ, այդ թվում Տերվյուրենի պալատի համար նկարներ, դուքս դ'Արենբերգի գրադարանի համար այլաբանական կերպարներ և այլն։ 1826 թվականին Ֆրանսուա Ռյուդը որոշել է վերադառնալ Փարիզ։ Նա ստեղծել է Ֆրանսիայի հզոր անձանց քանդակային պատկերներ, Սոֆին ևս դիմել է պատմական գեղանկարչությանը։ Սակայն նրա սիրելի թեման մնացել է դիմանկարչությունը, ընդ որում՝ նրա դիմանկարների տաք, ռոմանտիկ ոճը հակադրվել է նկարչուհու պատմական և կրոնական նկարների խիստ ակադեմիզմի հետ։ Նա հիմնականում նկարել է ընկերներին, ընտանիքի անդամներին և մտերիմներին, ինչպես նաև պատվերներ վերցրել փարիզյան և գավառական վերնախավից։

1832-1836 թվականներին Ռյուդն աշխատել է Փարիզի Հաղթական կամարի քանդակների ստեղծման վրա։ *Մարսելյեզ* անունով կերպարի համար որպես բնորդուհի հանդես է եկել Սոֆին։

1855 թվականին Ֆրանսուա Ռյուդը մահացել է։ Այրիացած Սոֆին շատ բան է արել ամուսնու հիշատակի և ժառանգության պահպանման համար։ 1867 թվականին թաղվել է ամուսնու կողքին՝ Մոնպառնասի գերեզմանատանը։

* Սոֆի Ֆրեմիե, ամուսնու՝ Ֆրանսուա Ռյուդի դիմանկարըՍոֆի Ֆրեմիե, ամուսնու՝ Ֆրանսուա Ռյուդի դիմանկարը
* Սոֆի Ֆրեմիեն որպես բնորդուհի Հաղթական կամարի կերպարի համարՍոֆի Ֆրեմիեն որպես բնորդուհի Հաղթական կամարի կերպարի համար

Ծանոթագրություններ
------------------

1. 1 2 3 4  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
2. 1 2  Sophie Rude (նիդերլ.)
3. 1 2  Benezit Dictionary of Artists — OUP, 2006. — ISBN 978-0-19-977378-7
4. 1 2  Union List of Artist Names — 2011.
5. ↑  RKDartists (նիդերլ.)
6. 1 2 3  «Rude Sophie»։ *www.culture.gouv.fr* (անգլերեն)։ Վերցված է 2022-03-29
7. 1 2 3 4 5 6  Musée des beaux-arts de Dijon
8. 1 2 3 4 5  Dictionnaire des femmes belges, 2006, էջ 257
9. ↑  Dictionnaire des femmes belges, 2006, էջ 258

Գրականություն
-------------

* *Eliane Gubin* Fremiet Sophie // Dictionnaire des femmes belges: XIXe et XXe siècles. — Lannoo Uitgeverij, 2006. — P. 257—258.
* Geiger, Monique, *Sophie Rude peintre et femme de sculpteur, une vie d'artiste au XIXe siècle (Dijon - Bruxelles - Paris).* Dijon, Société des amis des Musées de Dijon, 2004. 2-9523255-0-2

Արտաքին հղումներ
----------------

* «François et Sophie Rude, citoyens de la liberté : un couple d'artistes au XIXe siècle» (ֆրանսերեն)։ Musée des beaux-arts de Dijon

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists |
|  |
| 

|  Չափորոշչային վերահսկողություն |
| --- |
|  |
| BNF: 130025740 · GND: 130595659 · ISNI: 0000000066523147 · LCCN: nr2005011446 · SUDOC: 087876582 · VIAF: 61680353 · ULAN: 500012157 · WorldCat VIAF: 61680353 |

 |

 |